นูซันตารา (เมือง)

นูซันตารา  หรือชื่อทางการว่า นครหลวงนูซันตารา (IKN) เป็นเมืองหลวงในปัจจุบันของประเทศอินโดนีเซีย มีกำหนดได้รับสถานะเมืองหลวงในวันที่ 17 สิงหาคม ค.ศ. 2024 ซึ่งตรงกับวันประกาศอิสรภาพของอินโดนีเซีย ในปัจจุบันเมืองนี้จะทำหน้าที่เป็นศูนย์กลางการปกครองของอินโดนีเซียแทนจาการ์ตา
สถานที่ตั้งอยู่บนชายฝั่งตะวันออกของเกาะบอร์เนียว ในจังหวัดกาลีมันตันตะวันออก คาดว่าเมืองนี้จะครอบคลุมพื้นที่ ลักษณะภูมิประเทศรายล้อมด้วยเนินเขา ป่าไม้ และอ่าวธรรมชาติ
การก่อสร้างเริ่มในเดือนกรกฎาคม ค.ศ. 2022 โดยเริ่มจากการปรับหน้าดินและการก่อสร้างถนนทางเข้า การก่อสร้างระยะแรกจะเป็นพื้นที่ส่วนกลางของรัฐบาล ประกอบด้วยสำนักงานรัฐบาล โรงเรียน และโรงพยาบาล
โครงการนี้มีมูลค่าประมาณ 523 ล้านล้านรูเปียห์ (35,000 ล้านดอลลาร์สหรัฐ) และจะแล้วเสร็จใน 5 ระยะ ระยะที่ 1 เริ่มไปเมื่อเดือนสิงหาคม ค.ศ. 2022 มีแรงงานประมาณ 150,000 ถึง 200,000 คนจากทั่วประเทศอินโดนีเซียเข้าร่วมโครงการนี้ และเพื่อให้คนท้องถิ่นมีส่วนร่วม จึงมีการรับแรงงานเพิ่มเติมจากบริเวณใกล้เคียงนูซันตารา คาดว่าโครงการจะแล้วเสร็จทั้ง 5 ระยะใน ค.ศ. 2045
คาดว่าข้ารัฐการ 6,000 คนจะย้ายเข้ามาอยู่ในนูซันตาราภายในเดือนตุลาคม ค.ศ. 2024 ซึ่งจะทันเวลาพิธีสาบานตนเข้ารับตำแหน่งประธานาธิบดี ปราโบโว ซูบียันโต
ชื่อ.
คำว่า "นูซันตารา" เป็นคำควบในภาษาชวา โดยคำว่า "นูซา" ในภาษาชวาโบราณหมายถึง "หมู่เกาะ" ส่วนคำว่า "อันตารา" แปลว่า "นอก" ดังนั้น คำว่า "นูซันตารา" จึงสามารถแปลได้คร่าว ๆ ว่า "หมู่เกาะรอบนอก" หมายถึงหมู่เกาะต่าง ๆ ของอินโดนีเซีย แต่เดิมนั้น คำนี้ใช้กล่าวถึงดินแดนที่อยู่ภายใต้การปกครองของอาณาจักรมัชปาหิต บริเวณประเทศอินโดนีเซียในปัจจุบัน 
ชื่อเมืองหลวงใหม่ของอินโดนีเซียได้รับการตั้งให้สอดคล้องกับวิสัยทัศน์ระดับชาติที่เรียกว่า "วาวาซันนูซันตารา" แปลว่า "วิสัยทัศน์แห่งหมู่เกาะอินโดนีเซีย" นอกจากนี้ การตั้งชื่อเมืองหลวงใหม่ว่านูซันตารายังเป็นการสะท้อนให้เห็นถึงความเป็นรัฐหมู่เกาะของอินโดนีเซียอีกด้วย
ประวัติ.
การย้ายเมืองหลวง.
ในเดือนเมษายน ค.ศ. 2017 รัฐบาลของโจโก วีโดโด (โจโกวี) ได้พิจารณาย้ายเมืองหลวงจากจาการ์ตาไปที่อื่น โดยมีแผนจะประเมินที่ตั้งสำหรับเมืองหลวงใหม่ของอินโดนีเซียให้เสร็จภายในสิ้น ค.ศ. 2017 ตามรายงานอย่างเป็นทางการจากกระทรวงวางแผนพัฒนาแห่งชาติของอินโดนีเซีย ระบุไว้ว่า รัฐบาลมุ่งมั่นที่จะย้ายเมืองหลวงของอินโดนีเซียออกจากเกาะชวา ไม่นานหลังจากประกาศแผนย้ายเมืองหลวง โจโกวีก็ได้ไปเยือนสถานที่สองแห่งบนเกาะกาลีมันตัน ได้แก่ บูกิตโซฮาร์โตในจังหวัดกาลีมันตันตะวันออก และบริเวณสามเหลี่ยมใกล้ปาลังการายา ในจังหวัดกาลีมันตันกลาง ในเดือนเมษายน ค.ศ. 2019 ได้มีการประกาศแผน 10 ปีเพื่อย้ายส่วนราชการทั้งหมดไปยังเมืองหลวงใหม่ กระทรวงวางแผนพัฒนาแห่งชาติแนะนำให้ตั้งเมืองหลวงแห่งใหม่ที่จังหวัดกาลีมันตันใต้ จังหวัดกาลีมันตันกลาง หรือจังหวัดกาลีมันตันตะวันออก เนื่องจากมีคุณสมบัติครบถ้วนในการตั้งเมืองหลวงใหม่ รวมทั้งค่อนข้างปลอดภัยจากแผ่นดินไหวและภูเขาไฟ
เมื่อวันที่ 23 สิงหาคม ค.ศ. 2019 โจโกวีได้ยื่นจดหมายประธานาธิบดีหมายเลข R-34/Pres/08/2019 ซึ่งมีคำสั่งสองฉบับที่ส่งมาด้วย: (1) รายงานการศึกษาของประธานาธิบดีเกี่ยวกับการย้ายเมืองหลวง และ (2) คำร้องขอการสนับสนุน DPR สำหรับการย้ายเมืองหลวง ในระหว่างการกล่าวสุนทรพจน์ที่รัฐสภาเมื่อวันที่ 26 สิงหาคม ค.ศ. 2019 โจโกวีได้ประกาศแผนการที่จะย้ายเมืองหลวงไปยังกาลีมันตัน
การออกแบบและผังเมือง.
รัฐบาลอินโดนีเซียได้จัดการแข่งขันออกแบบเมืองหลวงใหม่เมื่อวันที่ 3 ตุลาคม จนถึงวันที่ 20 ธันวาคม ค.ศ. 2019 โดยงานออกแบบที่ชนะเลิศ คือ "ประเทศแห่งหมู่เกาะป่าไม้" ("Forest Archipelagic Country") ออกแบบโดยกลุ่ม URBAN+ รัฐบาลอินโดนีเซียได้ร่วมมือกับผู้ชนะเลิศอันดับ 1 จนถึงผู้ชนะเลิศอันดับ 3 และร่วมมือกับนักออกแบบจากต่างประเทศ เพื่อออกแบบและพัฒนาผังเมืองหลวงใหม่ มีนักออกแบบจากประเทศจีน ประเทศญี่ปุ่น และสหรัฐ เสนอเข้าร่วมโครงการนี้
การคมนาคม.
ในอนาคต จะมีการสร้างท่าอากาศยานที่เมืองเปนาจัมเพื่อใช้เป็นท่าอากาศยานหลักของเมืองนูซันตารา นอกจากนี้ จะมีการสร้างทางด่วนเพื่อเชื่อมต่อท่าอากาศยานและศูนย์ราชการในเมืองนูซันตาราด้วย ทางด่วนดังกล่าวจะมีความยาว 47 กิโลเมตร